LV Eiropas Savienības Oficiālais Vēstnesis L 96/44

KOMISIJAS REGULA (ES) 2017/627

(2017. gada 3. aprīlis),

ar ko groza Eiropas Parlamenta un Padomes Regulas (EK) Nr. 396/2005 II, III un V pielikumu attiecībā uz fenpiroksimāta, triadimenola un triadimefona maksimālajiem atlieku līmeņiem noteiktos produktos vai uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu, 17. pantu, 18. panta 1. punkta b) apakšpunktu un 49. panta 2. punktu,

tā kā:

(1) Fenpiroksimāta maksimālie atlieku līmeņi (MAL) ir noteikti Regulas (EK) Nr. 396/2005 III pielikuma A daļā. Triadimenola un triadimefona MAL tika noteikti minētās regulas II pielikumā un III pielikuma B daļā.

(2) Eiropas Pārtikas nekaitīguma iestāde (turpmāk “Iestāde”) saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošajiem fenpiroksimāta MAL (2). Iestāde ierosināja mainīt atlieku definīciju un secināja, ka nav pieejama daļa informācijas par MAL, kas noteikti citrusaugļiem, āboliem, bumbieriem, cidonijām, mespiliem, lokvām, aprikozēm, ķiršiem, persikiem, plūmēm, galda vīnogām, vīna vīnogām, zemenēm, kazenēm, ziemeļu kaulenēm, avenēm, zilenēm, dzērvenēm, jāņogām (sarkanām un baltām), upenēm, ērkšķogām, mežrožu paaugļiem, zīdkoka ogām, vilkābeles ogām, plūškoka ogām, tomātiem, paprikai, baklažāniem, gurķiem, pipargurķīšiem, tumšzaļajiem kabačiem, pupām (svaigām, ar pākstīm), apiņiem, liellopu aknām un nierēm, aitu aknām un nierēm un kazu aknām un nierēm, un ka riska pārvaldītājiem jāturpina šā jautājuma izskatīšana. Patērētāji nav apdraudēti, tāpēc minēto produktu spēkā esošie vai Iestādes noteiktie MAL būtu jāiekļauj Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Iestāde secināja, ka attiecībā uz MAL, kas noteikti koku riekstiem, kumkvatiem, avokado, kartupeļiem, sakņu selerijām, okrai, melonēm, lielaugļu ķirbjiem un pupām (svaigām, bez pākstīm), informācija nav pieejama un ka riska pārvaldītājiem jāturpina šā jautājuma izskatīšana. Minēto produktu MAL būtu jānosaka pie īpatnējās noteikšanas robežas. Ņemot vērā to papildu informāciju par labu lauksaimniecības praksi, ko pēc pamatotā atzinuma publicēšanas sniedza Amerikas Savienotās Valstis, citrusaugļu, mandeļu, ābolu, bumbieru, ķiršu un dzērveņu spēkā esošie MAL būtu jāiekļauj Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas.

(3) Iestāde saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošajiem triadimenola MAL (3). Iestāde ierosināja mainīt atlieku definīciju un secināja, ka nav pieejama daļa informācijas par MAL, kas noteikti āboliem, galda vīnogām, vīna vīnogām, zemenēm, zilenēm, jāņogām, ērkšķogām, kāļiem, rāceņiem, tomātiem, paprikai, baklažāniem, gurķiem, pipargurķīšiem, tumšzaļajiem kabačiem, melonēm, lielaugļu ķirbjiem, arbūziem, artišokiem, rapšu sēklām, miežu graudiem, auzu graudiem, rudzu graudiem, kviešu graudiem, apiņiem, cukurbietēm, cūku muskuļiem, taukiem, aknām un nierēm, liellopu muskuļiem, taukiem, aknām un nierēm, aitu muskuļiem, taukiem, aknām un nierēm, kazu muskuļiem, taukiem, aknām un nierēm, mājputnu muskuļiem, taukiem, aknām un nierēm, liellopu, aitu, kazu un zirgu pienam un putnu olām, un ka riska pārvaldītājiem jāturpina šā jautājuma izskatīšana. Patērētāji nav apdraudēti, tāpēc minēto produktu spēkā esošie vai Iestādes noteiktie MAL būtu jāiekļauj Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Iestāde secināja, ka attiecībā uz MAL, kas noteikti banāniem, ananasiem, okrai, Briseles kāpostiem, puraviem, griķu graudiem, prosas graudiem, sorgo graudiem un kafijas pupiņām, informācija nav pieejama un ka riska pārvaldītājiem jāturpina šā jautājuma izskatīšana. Minēto produktu MAL būtu jānosaka pie īpatnējās noteikšanas robežas.

(4) Ar Komisijas Lēmumu 2004/129/EK (4) tika noteikts, ka Direktīvas 91/414/EEK I pielikumā triadimefonu neiekļauj. Visas spēkā esošās tādu augu aizsardzības līdzekļu atļaujas, kuri satur darbīgo vielu triadimefonu, ir atceltas. Tāpēc saskaņā ar Regulas (EK) Nr. 396/2005 17. pantu saistībā ar tās pašas regulas 14. panta 1. punkta a) apakšpunktu MAL, kas attiecībā uz šo aktīvo vielu ir noteikti minētās regulas II pielikumā un III pielikuma B daļā, būtu jāsvītro.

(5) Kas attiecas uz produktiem, uz kuriem nav atļauts lietot attiecīgo augu aizsardzības līdzekli un attiecībā uz kuriem nav noteiktas importa pielaides vai Codex maksimālie atlieku līmeņi (CXL), MAL būtu jānosaka pie īpatnējās noteikšanas robežas vai jāpiemēro sākotnējais MAL, kas noteikts Regulas (EK) Nr. 396/2005 18. panta 1. punkta b) apakšpunktā.

(6) Par vajadzību koriģēt atsevišķas noteikšanas robežas Komisija apspriedās ar Eiropas Savienības references laboratorijām pesticīdu atlieku noteikšanai. Attiecībā uz vairākām vielām minētās laboratorijas secināja, ka atsevišķām precēm tehnikas attīstība prasa noteikt īpatnējās noteikšanas robežas.

(7) Balstoties uz Iestādes sniegtajiem pamatotajiem atzinumiem un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(8) Konsultācijas ar Savienības tirdzniecības partneriem par jaunajiem MAL notika ar Pasaules Tirdzniecības organizācijas starpniecību, un ir ņemti vērā to komentāri.

(9) Tāpēc Regula (EK) Nr. 396/2005 būtu attiecīgi jāgroza.

(10) Lai nodrošinātu produktu normālu tirdzniecību, pārstrādi un patēriņu, šajā regulā būtu jāparedz pārejas pasākumi attiecībā uz produktiem, kuri ir ražoti pirms MAL grozījumiem un par kuriem informācija liecina, ka tiek saglabāts augsts patērētāju aizsardzības līmenis.

(11) Pirms grozīto MAL piemērošanas būtu jāparedz pietiekami ilgs laiks, lai dalībvalstis, trešās valstis un pārtikas apritē iesaistītie uzņēmēji varētu sagatavoties jauno, no MAL grozījumiem izrietošo prasību izpildei.

(12) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 II, III un V pielikumu groza saskaņā ar šīs regulas pielikumu.

2. pants

Kas attiecas uz darbīgajām vielām fenpiroksimātu, triadimenolu un triadimefonu visos produktos vai uz tiem, uz produktiem, kuri ražoti pirms 2017. gada 27. oktobra, joprojām attiecas Regula (EK) Nr. 396/2005 tās iepriekšējā redakcijā pirms grozījumiem, kas izdarīti ar šo regulu.

3. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

To piemēro no 2017. gada 27. oktobra.

Šī regula uzliek saistības kopumā un ir tieši piemērojama visās dalībvalstīs. Briselē, 2017. gada 3. aprīlī Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) Eiropas Pārtikas nekaitīguma iestāde. Review of the existing maximum residue levels (MRLs) for fenpyroximate according to Article 12 of Regulation (EC) No 396/2005. EFSA Journal 2015; 14(1):4382.

(3) Eiropas Pārtikas nekaitīguma iestāde: Review of the existing maximum residue levels (MRLs) for triadimenol according to Article 12 of Regulation (EC) No 396/2005. EFSA Journal 2016;14(1):4377.

(4) Komisijas 2004. gada 30. janvāra Lēmums 2004/129/EK par dažu aktīvo vielu iekļaušanu Padomes Direktīvas 91/414/EEK I pielikumā un atļauju atsaukšanu šīs vielas saturošiem augu aizsardzības līdzekļiem (OV L 37, 10.2.2004., 37. lpp.).